ai4bharat/Pralekha huggingface dataset:
आरोग्य आणि कुटुंब कल्याण मंत्रालय
कोविड-19 लसीकरण कार्यक्रमाची चार राज्यांमध्ये रंगीत तालीम यशस्वी
केंद्रीय आरोग्य आणि कुटुंब कल्याण मंत्रालयाच्यावतीने दि. 28 आणि 29 डिसेंबर रोजी देशातल्या चार राज्यांमध्ये कोविड-19 लसीकरण कार्यक्रम कसा राबवायचा, याची रंगीत तालिम यशस्वी करण्यात आली. यामध्ये आसाम, आंध्र प्रदेश आणि पंजाब आणि गुजरात या चार राज्यांचा समावेश आहे.
यूआयपी म्हणजेच वैश्विक लसीकरण कार्यक्रमाअंतर्गत आणि संपूर्ण देशभरामध्ये व्यापक स्तरावर लसीकरण मोहीम हाती घेण्याची आवश्यकता आहे. देशात ज्याप्रमाणे एमआर -गोवर-कांजिण्या तसेच जेई म्हणजेच मेंदूज्वर यासारख्या आजारांवर लसीकरण मोहिमा आयोजित करण्यात आल्या आहेत, त्या अनुभवाच्या आधारे लोकसंख्येचा विचार करून लसीकरण करताना प्राधान्यक्रम निश्चित करण्यासाठी आवश्यक पावले उचलण्यात येत आहेत. यामध्ये कोविड-19 विरोधातली लस देताना सर्वात प्रथम आघाडीवर कार्य करणारे आरोग्य कर्मचारी, आघाडीचे कामगार आणि 50 वर्षावरील व्यक्तींचा आधी विचार करण्यात येणार आहे.
कोविड-19 लसीकरण कार्यक्रमाची रंगीत तालीम करण्याचा उद्देश म्हणजे, लसीकरण कार्यक्रमाची प्रक्रिया निश्चित करताना त्याचे नियोजन आणि पूर्वतयारी करणे, त्याचबरोबर प्रत्यक्षात कार्यक्रम राबविताना आवश्यक मार्गदर्शक सूचनांचे पालन करणे, लसीकरणासाठी सोई-सुविधांची निर्मिती करणे, यासाठी सीओ-डब्ल्यूआयएन  अर्ज उपलब्ध करून देणे, ज्या भागात लसीकरण करायचे आहे, त्या स्थानांच्या नोंदी, तिथे आवश्यक असणारे आरोग्य दक्षता कर्मचारी  यांची माहिती अपलोड करणे, जिल्ह्यांना किती लस देण्याची आवश्यकता आहे, त्यापैकी किती दिल्या, किती लसींचे वितरण झाले, या संदर्भातले नियोजन, लसीकरण करणा-या पथकाला तैनात करणे, ज्या भागामध्ये लसीकरण सुरू आहे, तेथे लसीचा पुरवठा सुरळीत ठेवणे, या संपूर्ण कामाचा आढावा घेणे, अशा पद्धतीने लसीकरणाच्या कार्यक्रमाची रंगीत तालीम घेण्यात आली. हा संपूर्ण कार्यक्रम ‘को-विन’ या आयटी प्लॅटफॉर्मच्या माध्यमातून लसीकरण मोहिमेची अंमलबजावणी करण्यात येणार आहे. प्रत्यक्ष कार्यापूर्वी सर्व गोष्टींचे नियोजन करण्याच्या उद्देशाने या रंगीत तालिमीचे आयोजन करण्यात आले होते.
लसीकरण मोहिमेसाठी जिल्हा प्रशासनाच्यावतीने विविध कार्यासाठी विशिष्ट पथके तयार करण्यात आली आणि डमी लाभार्थी डेटा तयार करून तो अपलोड करणे, स्थळ निर्मिती, लसीचे वितरण, लसीविषयीचा तपशील लाभार्थीला देणे, इत्यादी कामे यावेळी करण्यात आली.
या रंगीत तालमीनंतर मिळालेल्या अभिप्रायांचा आणि आलेल्या प्रतिक्रियांचा विचार करून प्रत्यक्ष लस देण्यासाठी मार्गदर्शक तत्वे जारी करण्यात येणार आहेत. यामुळे कोविड-19 लसीकरण कार्यक्रम प्रत्यक्ष राबविण्यास बळकटी येणार आहे.
M.Iyengar/S.Bedekar/P.Kor
रसायन आणि खते मंत्रालय
सदानंद गौडा यांनी पंतप्रधान भारतीय जन औषधी परियोजनेची आढावा बैठक घेतली
या आर्थिक वर्षाच्या पहिल्या सात महिन्यांत  जन औषधी दुकानांच्या माध्यमातून 358 कोटी रुपयांच्या औषधी उत्पादनांची झाली विक्री
2019-20 मधील 419 कोटींच्या तुलनेत संपूर्ण आर्थिक वर्षात 600 कोटी रुपयांच्या विक्रीचा टप्पा ओलांडण्याची शक्यता
नवी दिल्ली, 3 नोव्हेंबर 2020
केंद्रीय रसायने आणि खते मंत्री डी.व्ही. सदानंद गौडा यांनी आज नवी दिल्लीत पंतप्रधान भारतीय जनौषधि परियोजनेची  सर्वसमावेशक आढावा बैठक घेतली.
पीएमबीजेपीने चालू आर्थिक वर्षाच्या पहिल्या सात महिन्यांत  6600 जन औषधी दुकानांच्या माध्यमातून 358 कोटी रुपयांची  औषधी उत्पादनांची विक्री केली आहे आणि संपूर्ण आर्थिक वर्षात ही विक्री 600 कोटी रुपयांचा टप्पा ओलांडण्याची शक्यता आहे.
बैठकीत गौडा यांनी बीपीपीआय टीमचे कोविड -19 च्या कठीण काळात लोकांना परवडणाऱ्या दरात मास्क तसेच औषधे आणि इतर उत्पादनांचा पुरवठा केल्याबद्दल अभिनंदन केले.
गौडा यांनी अधोरेखित केले की औषधांवरील नागरिकांच्या खिशातील विशेषत: समाजातील उपेक्षित वर्गाचा खर्च कमी करण्याचे पंतप्रधान नरेंद्र मोदी यांचे स्वप्न साकार होत आहे. बीपीपीआयने नाविन्यपूर्ण उपाययोजनांचा अवलंब करुन पुरवठा साखळ्यांना बळकट करून हे लाभ एकत्रित करण्यासाठी उपाययोजना कराव्यात अशी सूचना त्यांनी केली.
ते म्हणाले, जन औषधी औषधांची कार्यक्षमता व गुणवत्ता याबाबत लोकांची जागरूकता वाढवणे, दुर्गम व ग्रामीण भागावर अधिक लक्ष केंद्रित करणे आणि प्रत्येक जन औषधी दुकानांमध्ये औषधांची उपलब्धता सुनिश्चित करण्याची गरज आहे. हे उद्दिष्ट साध्य करण्यासाठी त्यांनी बीपीपीआयला सविस्तर कृती आराखडा तयार करुन तो सादर करायला सांगितले.
बीपीपीआय चे मुख्य कार्यकारी अधिकारी सचिन कुमार सिंह यांनी पीएमबीजेपी योजनेच्या कामकाजाविषयी थोडक्यात सादरीकरण केले.
2015-16 मध्ये पंतप्रधान नरेंद्र मोदी यांच्या मार्गदर्शनाखाली नागरिकांना परवडणाऱ्या दरात दर्जेदार औषधे उपलब्ध करुन देण्याच्या योजनेची पंतप्रधान भारतीय जनौषधि परियोजना अशी पुनर्र्चना करण्यात आली. तेव्हापासून, जन औषधी दुकाने परवडणारी जेनेरिक औषध विक्री करत आहेत. 2014-15 मध्ये केवळ 99 दुकानांवरून आज ही संख्या 6600 पर्यंत वाढली आहे. विक्रीचा आकडाही 2014-15 मधील 7.29 कोटी रुपयांवरून 2019-20 मध्ये 433 कोटी रुपयांवर गेला आहे.
या बैठकीला एस. अपर्णा, सचिव  आणि सहसचिव रजनीश टिंगल उपस्थित होते.B.Gokhale/S.Kane/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 155
संरक्षण मंत्रालय
परमविशिष्ट सेवा पदकाने सन्मानित, बसंतर च्या लढाईचे विजेते म्हणून ओळखले जाणारे लेफ्टनंट जनरल डब्ल्यूएजी  पिंटो  यांचे पुण्यात निधन, लष्करी इतमामात अंत्यविधी
पुणे, 29 मार्च 2021
परमविशिष्ट सेवा पदकाने सन्मानित लेफ्टनंट जनरल 'वॅग' पिंटो , यांचे 25 मार्च 2021 ला पुण्यात निधन झाले. ते 97 वर्षांचे होते. त्यांच्या मागे त्यांचे पुत्र कमांडर केविन पिंटो  आहेत.
पुणे इथे रविवारी 28 मार्च रोजी झालेल्या श्रद्धांजली कार्यक्रमात दक्षिण विभागाचे जनरल ऑफिसर कमांडिंग इन चीफ, अति विशिष्ट सेवा पदक, सेना पदक प्राप्त लेफ्टनंट जनरल जे एस नैन आणि इतर अधिकारी आणि निवृत्त अधिकाऱ्यांनी त्यांना पुष्पचक्र अर्पण केले.
लेफ्ट. जनरल पिंटो यांच्या निधनाबद्दल या अधिकाऱ्यांनी दुःख व्यक्त केले. त्यांच्या पार्थीवावर लष्करी इतमामात अंत्यविधी करण्यात आले.
1971 च्या युद्धामधल्या बसंतर इथल्या लढाईत GOC 54 या तुकडीच्या कौशल्यपूर्ण नेतृत्वासाठी लेफ्टनंट जनरल पिंटो ओळखले जातात.12 सप्टेंबर 1943 मध्ये 13 फ्रँटियर तुकडीत त्यांची भर्ती झाली. स्वातंत्र्यानंतर ते ब्रिगेड ऑफ गार्ड मध्ये रुजू झाले.
सेन्ट्रल कमांडचे जनरल ऑफिसर कमांडिंग इन चीफ तसेच राजपूत रंजिमेंट चे कर्नल म्हणून ते निवृत्त झाले.
1971 च्या युद्धात ‘कोणतीही पर्वा न करता शत्रूवर चढाई करा’ हे ब्रीदवाक्य घेऊन जनरल यांनी आपल्या तुकडीला प्रोत्साहित केले होते.
पुण्यात स्थायिक झालेले जनरल हे 1971 मधल्या भारत- पाकिस्तान युद्धात बसंतरची लढाई या प्रसिद्ध लढाईत 54 इन्फंट्री तुकडीच्या त्यांनी केलेल्या नेतृत्वामुळे
बसंतर च्या लढाईचे विजेते, म्हणून ओळखले जात. 14 दिवसांच्या या धुमश्चक्रीतल्या कामगिरीमुळे पिंटो यांच्या तुकडीने, दोन परमवीरचक्र आणि नऊ महावीर चक्र यांच्यासह 196 शौर्य पदके प्राप्त केली.
नेतृत्वासाठी त्यांची अतिशय सोपी व्याख्या होती. सुरवात करण्यासाठी ‘उत्तम नेतृत्वाकडे कणखर व्यक्तिमत्व आणि विनोद बुद्धी हवी. आपल्याला जे हवे ते आपल्या सैनिकांकडून करून घेण्यासाठी त्यांना स्फूर्ती देण्याची क्षमता त्याच्यात हवी’ असे ते म्हणत.M.Iyengar/N.Chitale/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 135
अर्थ मंत्रालय
थर्माकोल बॉल्समध्ये लपवून आयात केलेले 26.5 कोटी रुपये किंमतीचे 1.92 किलो कोकेन डीआरआयने जप्त केले
नवी दिल्ली, 15 जून 2023
महसूल गुप्तचर संचालनालयाने  कुरिअर मार्गाने भारतात अंमली पदार्थ  ची तस्करी करण्याच्या एका नव्या पद्धतीचा छडा लावला आहे, ज्यामध्ये कोकेन थर्मोकोल बॉल्समध्ये जाणूनबुजून लपवले होते.
डीआरआयला मिळालेल्या विशिष्ट गोपनीय माहितीच्या आधारे, नवी दिल्लीतील न्यू कुरिअर टर्मिनल येथे डीआरआय अधिकाऱ्यांनी आयात वस्तूची कुरिअर खेप रोखून त्याची तपासणी केली, यावेळी 1922 ग्रॅम कोकेन जप्त करण्यात आले, ज्याचे आंतरराष्ट्रीय बाजारातील मूल्य अंदाजे 26.5 कोटी रुपये आहे .
ही कुरिअरची खेप ब्राझीलच्या साओ पाउलो येथून दोन खोक्यांमधून आली होती आणि त्यात "टेबल सेंटर " असल्याचे घोषित करण्यात आले होते . मालाच्या प्रथमदर्शनी तपासणीत असे आढळले की दोन खोक्यांमध्ये प्रत्येकी एक काचेचा क्रिस्टल बाऊल होता तसेच सुमारे दोन सेंटीमीटर व्यासाचे हजारो थर्माकोल बॉल होते, जेणेकरून काचेच्या वस्तूंचे कोणत्याही प्रकारचे नुकसान होऊ नये.
थर्मोकोल बॉल्सचे बारकाईने निरीक्षण केल्यावर असे दिसून आले की काही गोळे बाकीच्या गोळ्यांपेक्षा थोडे जड  होते. त्यानुसार, वजनाप्रमाणे जड थर्माकोल बॉल वेगळे करण्यात आले , जे एकूण थर्माकोल बॉल्सच्या सुमारे 10% होते. हे जड थर्माकोलचे 972 गोळे कापले असता , त्यात पारदर्शक आणि अगदी पातळ पॉलिथिनने झाकलेले पांढऱ्या भुकटीचे छोटे गोळे लपवून ठेवलेले आढळले.
या पांढऱ्या रंगाच्या भुकटीच्या चाचणीत कोकेन असल्याचे आढळले. परिणामी, एनडीपीएस कायदा, 1985 अंतर्गत एकूण 1922 ग्रॅम कोकेन जप्त करण्यात आले आहे.
याप्रकरणी अधिक तपास सुरू आहे.
S.Patil/S.Kane/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 54
रेल्वे मंत्रालय
कोविडनंतर पहिल्यांदाच रेल्वे मालवाहतुकीचा महसूल गेल्या वर्षीच्या याच कालावधीतील महसूलापेक्षा अधिक
या वर्षात रेल्वे मालवाहतुकीचा एकत्रित महसूल 98068.45 कोटींपर्यंत पोहोचला; गेल्या वर्षी याच काळात हा महसूल 97342.14 कोटी रुपये इतका होता.
महिन्यांच्या तुलनेत मालवाहतूक महसूल गेल्यावर्षीच्या फेब्रुवारी महिन्याच्या तुलनेत 5% टक्क्यांपेक्षा अधिक
रेल्वेचे नवनवे विक्रमी टप्पे ओलांडण्याचे सत्र सुरूच
नवी दिल्ली, 13 फेब्रुवारी 2021
कोविडनंतरच्या काळात पहिल्यांदाच भारतीय रेल्वेच्या एकूण मालवाहतूक महसुलात गेल्या वर्षीच्या तुलनेत वाढ झाली असून तो 98068.45 कोटी रुपये झाला आहे. गेल्या वर्षी याच काळात हा महसूल 97342.14 कोटी रुपये इतका होता.
महिन्यांच्या महसुलाची तुलना करायची झाल्यास, फेब्रुवारीच्या पहिल्या 12 दिवसांतच रेल्वे मालवाहतूक महसुलात गेल्या वर्षी फेब्रुवारीच्या तुलनेत 5% टक्क्यांची वाढ झाली आहे.
फेब्रुवारी 2021 मध्ये, गेल्या वर्षीच्या फेब्रुवारीच्या तुलनेत, रेल्वेच्या महसुलात 206 कोटी रुपयांची वाढ झाली आहे.
एका अंदाजानुसार, फेब्रुवारीच्या पहिल्या 12 दिवसांत रेल्वे मालवातुकीचा महसूल 4571कोटी रुपयांपर्यंत पोचला आहे. गेल्या वर्षी याच काळात तो 4365 कोटी रुपये इतका होता. मालाच्या वाहतुकीतही गेल्या वर्षीच्या तुलनेत 8 टक्क्यांची वाढ झाली आहे.
रेल्वेने व्यावसायिक विकास, विविध प्रोत्साहन आणि सवलती, वेग आणि लोकांच्या अपेक्षेनुरूप वैयक्तिक सोयी-सुविधा देण्यासाठी केलेल्या विशेष प्रयत्नांमुळे ही महसूल वाढ साध्य केली आहे.
रेल्वेच्या मालवाहतुकीत, आधीच्या आर्थिक वर्षाच्या तुलनेत, ऑगस्ट 2020 पासूनच वाढ होत आहे. मात्र कोविड टाळेबंदीनंतर पहिल्यांदाच या महिन्याच्या महसूलाने गेल्या वर्षीच्या तुलनेत वाढ नोंदवली आहे.
मालवाहतुकीत होणारी वाढ, ही देशाच्या एकूण अर्थव्यवस्थेत होत असलेल्या सुधारणेचे निदर्शक आहे. त्याचवेळी, रेल्वेने व्यवसायांना चालना देण्यासाठी आणि मालवाहतुकीत सुधारणा करण्यासाठी केलेल्या उपाययोजनांचे हे फलित आहे.S.Patil/R.Aghor/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 158
अर्थ मंत्रालय
वित्त कायदा, 2023 द्वारा आयकर कायदा,1961 च्या कलम10  मध्ये सुधारणा
नवी दिल्ली, 4 एप्रिल 2023
सर्वोच्च न्यायालयात दाखल करण्यात आलेल्या 59/2013 आणि 1283/2021 रिट याचिकेवर न्यायालयाने दिलेल्या निकालानंतर वित्त कायदा, 2023 द्वारा आयकर कायदा, 1961च्या कलम10  मध्ये काही सुधारणा करण्यात आल्या आहेत.
शंका निरसनाच्या उद्देशाने, हे स्पष्ट करण्यात येत आहे की, या कलमात निश्चित केलेला “सिक्कीमीज” हा शब्दप्रयोग केवळ आयकर कायदा, 1961 शी संबंधित कारणांसाठी आहे. याखेरीज इतर कोणत्याही कारणासाठी नाही.N.Chitale/S.Chitnis/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 115
पंतप्रधान कार्यालय
पंतप्रधानांनी फॉक्सकॉन कंपनीचे अध्यक्ष यंग लिऊ यांची घेतली भेट
पंतप्रधान नरेंद्र मोदी यांनी गुजरातमध्ये गांधीनगर येथे फॉक्सकॉन कंपनीचे अध्यक्ष यंग लिऊ यांची भेट घेतली.
पंतप्रधान कार्यालयाच्या ट्विट संदेशात म्हटले आहे;
“फॉक्सकॉन कंपनीचे अध्यक्ष यंग लिऊ यांनी गांधीनगर येथे पंतप्रधान नरेंद्र मोदी यांची भेट घेतली.भारतात सेमीकंडक्टर आणि चिप उत्पादन क्षमतेचा विस्तार करण्यासंदर्भात्तील फॉक्सकॉन कंपनीच्या योजनांचे पंतप्रधानांनी स्वागत केले.”
पंतप्रधान कार्यालय
पंतप्रधान नरेंद्र मोदी आणि रवांडाचे अध्यक्ष महामहीम पॉल कागामे यांच्यात दूरध्वनीवरून चर्चा
नवी दिल्ली, 5 जून 2020
पंतप्रधान नरेंद्र मोदी यांनी आज रवांडाचे अध्यक्ष महामहीम पॉल कागामे यांच्याशी दूरध्वनीवरून चर्चा केली.
2018 मध्ये रवांडाच्या संस्मरणीय भेटीनंतर द्विपक्षीय संबंधातील प्रगतीबद्दल पंतप्रधानांनी समाधान व्यक्त केले. रवांडाच्या अध्यक्षांनी 2018 च्या भारत भेटीदरम्यान पंतप्रधान मोदींनी भेट दिलेल्या 200 भारतीय गायींचे मनापासून स्मरण केले आणि त्यांनी सांगितले की यामुळे रवांडाच्या मुलांसाठी दुधाची उपलब्धता सुधारण्यात मदत झाली असून शेतकऱ्यांचे उत्पन्न देखील वाढले आहे.
कोविड-19 महामारीमुळे आरोग्य सेवा प्रणाली आणि अर्थव्यवस्थांना निर्माण झालेल्या आव्हानांवर दोन्ही नेत्यांनी चर्चा केली. आपत्तीचे व्यवस्थापन करण्यासाठी आणि नागरिकांचे कल्याण सुनिश्चित करण्यासाठी संबंधित देशात केलेल्या उपाययोजनांची माहिती त्यांनी एकमेकांना दिली. सध्याच्या संकट काळात एकमेकांच्या देशातील नागरिकांना परत आणण्यासाठी शक्य ती सर्व मदत द्यायला दोन्ही नेत्यांनी सहमती दर्शविली.
पंतप्रधानांनी रवांडाच्या अध्यक्षांना वैद्यकीय मदतीसह कोरोना विषाणूशी लढण्यासाठी रवांडाच्या प्रयत्नांना ठामपणे साथ देण्याचे आश्वासन दिले. राष्ट्रपती कागामे यांच्या नेतृत्वाखाली संकटाच्या प्रभावी व्यवस्थापनाची आणि या आव्हानाचा सामना करण्यासाठी रवांडाच्या लोकांच्या दृढ निर्धाराची त्यांनी प्रशंसा केली.
पंतप्रधानांनी सध्याच्या संकटकाळात रवांडामधील लोकांच्या आरोग्यासाठी आणि कल्याणासाठी शुभेच्छा दिल्या.
B.Gokhale/S.Kane/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(
कार्मिक, सार्वजनिक तक्रार आणि निवृत्ती वेतन मंत्रालय
कर्तव्य बजावताना अपंगत्व आल्यास सर्व कार्यरत कर्मचाऱ्यांना “अपंगत्व भरपाई” मिळणार : डॉ जितेंद्र सिंग
नवी दिल्ली, 1 जानेवारी 2021
कर्मचाऱ्यांना सेवा बजावताना अपंगत्व आल्यास आणि तरीही सेवेत कायम ठेवले असल्यास त्याना “अपंगत्व भरपाई” देण्याचा निर्णय सरकारने घेतला असल्याची माहिती डॉ जितेंद्र सिंग यांनी आज दिली.
आजच्या आदेशाने युवा केंद्रीय सशस्त्र पोलिस दलाच्या विशेषत: सीआरपीएफ, बीएसएफ, सीआयएसएफ जवानांना मोठा दिलासा मिळणार आहे, कारण त्यांना बऱ्याचदा नोकरीच्या गरजेमुळे तसेच प्रतिकूल किंवा कठीण स्थितीमुळे कर्तव्ये पार पाडताना अपंगत्व येते.
दुसऱ्या शब्दांत सांगायचे तर, एखादा सरकारी कर्मचारी आपले कर्तव्य बजावताना त्याला अपंगत्व आले आणि अपंग असूनही सेवेत कायम राहिल्यास त्याला निहित दरानुसार एक रकमी भरपाई दिली जाईल.
S.Tupe/S.Kane/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 298
रस्ते वाहतूक आणि महामार्ग मंत्रालय
1 जानेवारी 2025 पासून उत्पादित एन 2 आणि एन 3 श्रेणीतील मोटार वाहनांच्या केबिनमध्ये वातानुकूलित यंत्रणा बसवणे अनिवार्य करणारी मसुदा अधिसूचना जारी
नवी दिल्ली, 11 जुलै 2023
देशात 1 जानेवारी 2025 पासून उत्पादित केल्या जाणाऱ्या एन 2 आणि एन 3 श्रेणीतील मोटार वाहनांच्या केबिनमध्ये वातानुकूलित यंत्रणा बसवणे अनिवार्य करणारी मसुदा अधिसूचना रस्ते वाहतूक आणि महामार्ग मंत्रालयाने 10 जुलै 2023 रोजी जारी केली आहे .
वातानुकूलित यंत्रणा बसवलेल्या केबिनची कार्यक्षमता चाचणी वेळोवेळी बदल केलेल्या आयएस 14618: 2022 नुसार असेल. अधिसूचनेच्या तारखेपासून 30 दिवसांच्या आत संबंधितांकडून अभिप्राय /सूचना मागवण्यात आल्या आहेत.त्या comments-morth[at]gov[dot]in वर पाठवण्याचे आवाहन केले आहे.
राजपत्र अधिसूचना पाहण्यासाठी येथे क्लिक करा.
S.Kane/S.Chavan/ P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 99
रसायन आणि खते मंत्रालय
जनऔषधी दिवसानिमित्त साप्ताहिक कार्यक्रमांच्या मालिकेत सहाव्या दिवसाचे कार्यक्रम
नवी दिल्ली, 6 मार्च 2021
जनऔषधी दिवस दरवर्षी सात मार्च रोजी साजरा केला जातो. यंदा यानिमित्त एक ते सात मार्च असे साप्ताहिक कार्यक्रम साजरे केले जात आहेत. आज सहाव्या दिवशी,माफक दरात उपलब्ध असलेल्या जेनेरिक औषधींविषयी जनजागृती करण्यासाठी कार्यक्रम साजरे करण्यात आले. यात बाईक रैली, पदयात्रा आणि मानवी साखळी आयोजित करण्यात आली होती. बीपीपीआय, जनऔषधी मित्र आणि जनऔषधी केंद्रांच्या मालकांनी देशभर हे कार्यक्रम आयोजित केले होते. या उपक्रमांच्या माध्यमातून, लोकांना जेनेरिक औषधांची कार्यक्षमता आणि उपयुक्तता समजावून सांगण्यात आली. जन औषधी केंद्रांमध्ये माफक दरात मिळणाऱ्या या औषधांविषयी लोकांच्या मनात असलेल्या शंका-कुशंका दूर करण्याच्या दृष्टीने ही जनजागृती करण्यात आली.
पीएमबीजेपी  अंतर्गत विकल्या जाणाऱ्या औषधांच्या किमती या पहिल्या तीन ब्रांडेड औषधांच्या सरासरी किमतींच्या 50% एवढे असाव्यात या तत्वावर ठरवल्या जातात. त्यामुळेच, जन औषधींच्या किमती, ब्रांडेड औषधांच्या एमआरपीपेक्षा किमान 50 टक्क्यांनी तर कधी 90% कमी असतात.
चालू वित्तीय वर्ष 2020-21 पीएमबीजेपी अंतर्गत, पाच मार्चपर्यंत 593.84 कोटी रुपयांच्या  औषधांची विक्री करण्यात आली. यामुळे देशातील नागरिकांच्या सुमारे 3600 कोटी रुपयांची बचत झाली आहे.
देशभरातील 7400 पेक्षा जास्त प्रधानमंत्री भारतीय जनऔषधी केंद्रांमध्ये जन औषधी दिवस 2021 चा सप्ताह साजरा केला जात आहे. यानिमित्त विविध उपक्रम आयोजित करत आरोग्य आणि स्वच्छतेविषयी देखील जनजागृती केली जात आहे. एक मार्च रोजी आरोग्य तपासणी शिबिरांच्या आयोजनातून या सप्ताहाची सुरुवात करण्यात आली होती.
उद्या या सप्ताहाचा समारोप होणार आहे. पंतप्रधान नरेंद्र मोदी यानिमित्त उद्या सकाळी 10 वाजता दूरदृश्य प्रणालीद्वारे आपले विचार मांडतील.
Jaydevi PS/R.Aghor/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 98
शिक्षण मंत्रालय
शालेय शिक्षण आणि साक्षरता विभाग 17 ते 21 जानेवारी 2022 या कालावधीत विशेष सप्ताह करणार साजरा
स्वातंत्र्याच्या अमृत महोत्सवा अंतर्गत, शालेय शिक्षण आणि साक्षरता विभाग 17 जानेवारी ते 21 जानेवारी 2022 या कालावधीत आयकॉनिक- विशेष सप्ताह साजरा करणार आहे.
या विशेष सप्ताहाचा एक भाग म्हणून, शालेय शिक्षण आणि साक्षरता विभाग विविध कार्यक्रमांची मालिका आयोजित करणार आहे. यामध्ये 'खेळणी आणि खेळण्यासाठी खेळ, तयार करा आणि शिका' या विषयावरील दोन दिवसांच्या आंतरराष्ट्रीय वेबिनारचे आयोजन करण्यात येणार आहे. त्याचप्रमाणे सहोदय शाळा संकुलांची 27 वी राष्ट्रीय वार्षिक परिषद होणार आहे आणि सर्वसमावेशक शिक्षणावरील वेबिनारचा समावेश यामध्ये करण्यात आला आहे.
अटल नवोन्मेष अभियानाच्या  सहकार्याने समावेशक शिक्षणावरील वेबिनार 17.01.2022 रोजी आभासी पद्धतीने आणि प्रत्यक्षरित्या आयोजित केले जाईल. ‘विशेष लक्ष देण्याची गरज असलेल्या मुलांना केंद्रस्थानी ठेवून ‘एड टेक स्टार्ट अप्स’ ही या वेबिनारची संकल्पना आहे. शिक्षण मंत्रालयाचे वरिष्ठ अधिकारी, मुख्याध्यापक राज्य आयई समन्वयक, पालक आणि इतर हितसंबंधित या कार्यक्रमात सहभागी होतील. विशेष गरजा असलेल्या मुलांसाठी उपलब्ध असलेले तंत्रज्ञान आणि सहाय्यकारी उपकरणांबद्दल पालक आणि शिक्षकांना जागरूक करणे हा या वेबिनारचा मुख्य उद्देश आहे.
सीबीएसई अर्थात केंद्रीय माध्यमिक शिक्षण मंडळाच्या वतीनें सीबीएसईच्या सहोदय शाळा संकुलांच्या 27 व्या राष्ट्रीय परिषदेचे आयोजन करण्यात आले असून ‘पुनर्नवा – भारताचा पुनःशोध @75’ या संकल्पनेवर आधारित असलेली ही राष्ट्रीय परिषद सहोदय शाळा संकुल, ग्वाल्हेरच्या सहकार्याने 17 आणि 18 जानेवारी 2022 रोजी आभासी आणि प्रत्यक्ष अशा मिश्र पद्धतीने आयोजित करण्यात आली आहे. शाश्वत भविष्यासाठी सह-निर्मिती आणि योगदान देण्यासाठी सहभागींना कार्यरत ठेवणे हा या परिषदेचा उद्देश आहे. सीबीएसई संलग्न शाळांचे मुख्याध्यापक आणि व्यवस्थापन यांना राष्ट्रीय शैक्षणिक धोरण 2020 च्या अनुषंगाने मंडळाने सुरू केलेली नवीन धोरणे आणि नाविन्यपूर्ण पद्धती समजून घेण्यास सक्षम करणे हे देखील या परिषदेचे उद्दिष्ट आहे.
आरोग्य आणि कुटुंब कल्याण मंत्रालय
कोविड-19 प्रतिबंधक लसीची राज्ये/केंद्रशासित प्रदेशातील उपलब्धतेची अद्यावत माहिती
राज्ये आणि केंद्रशासित प्रदेशांना 101 कोटींपेक्षा अधिक लसीच्या मात्रा केल्या उपलब्ध
राज्ये आणि केंद्रशासित प्रदेशांकडे अजूनही 11.12 कोटींपेक्षा अधिक लसीच्या न वापरलेल्या उपयोगी मात्रा शिल्लक
देशभरातल्या कोविड-19 प्रतिबंधक लसीकरण अभियानाचा वेग आणि व्याप्ती वाढवण्यासाठी केंद्र सरकार वचनबद्ध आहे. कोविड-19 प्रतिबंधक लसीकरणाच्या नव्या टप्प्याला 21 जून 2021 पासून सुरुवात झाली. अधिक लसींच्या उपलब्धतेच्या माध्यमातून लसीकरणाला गती दिली आहे. राज्ये आणि केंद्र शासित प्रदेशांना लसींच्या या उपलब्धतेची पूर्वसूचना दिली आहे जेणेकरुन ते लसीकरणाचे अधिक उत्तम नियोजन करु शकतील आणि लसींची पुरवठा साखळी सुरळीत राखता येईल.
देशव्यापी लसीकरण अभियानाअंतर्गत राज्ये आणि केंद्रशासित प्रदेशांना कोविड प्रतिबंधक लसीच्या मोफत मात्रा देत केंद्र सरकार सहकार्य करत आहे. केंद्र सरकार कोविड-19 प्रतिबंधक लसीकरणाच्या नव्या टप्प्यात देशातील लस उत्पादकांकडून 75 टक्के लसींची खरेदी करेल, राज्ये आणि केंद्र शासित प्रदेशांना त्याचा मोफत पुरवठा केला जाईल.
|
|
VACCINE DOSES
|
|

|
|
SUPPLIED
|
|
1,01,51,66,665
|
|
BALANCE AVAILABLE
|
|
11,12,33,325
केंद्र सरकारने आतापर्यंत 101 कोटींपेक्षा जास्त  लसींच्या मात्रा राज्ये/केंद्रशासित प्रदेशांना  आणि थेट राज्याद्वारे खरेदी प्रक्रियेच्या अर्थात सर्व स्रोतांच्या माध्यमातून उपलब्ध केल्या आहेत.
राज्ये आणि केंद्र शासित प्रदेशांकडे 11.12 कोटी  न वापरलेल्या उपयोगी मात्रा अजूनही शिल्लक आहेत.
भूविज्ञान मंत्रालय
भारत लवकरच सर्वात वेगवान महासंगणक घेणार असून येत्या मार्चपासून तो कार्यान्वित होईल, अशी केंद्रीय भूविज्ञान मंत्री किरेन रिजिजू यांची माहिती
नवी दिल्ली, 24 मे 2023
भारत लवकरच 900 कोटी रुपयांचा सर्वात वेगवान महासंगणक  घेणार आहे आणि पुढील वर्षी मार्चपर्यंत तो कार्यान्वित होण्याची अपेक्षा आहे असे केंद्रीय भूविज्ञान मंत्री किरेन रिजिजू यांनी सांगितले. उत्तर प्रदेशातील नोएडा येथे भूविज्ञान मंत्रालयाच्या अंतर्गत येणाऱ्या नॅशनल सेंटर फॉर मीडियम रेंज वेदर फोरकास्टिंग  या संशोधन केंद्राला त्यांनी भेट दिली. पदभार स्वीकारल्यानंतर त्यांनी या केंद्राला दिलेली ही पहिलीच भेट होती. या भेटीदरम्यान ते प्रसारमाध्यमांशी बोलत होते. या महासंगणकामुळे हवामानाचे अंदाज अधिक परिपूर्णपणे देता यावेत यासाठीची हवामान निरीक्षण यंत्रणा भारत प्राप्त करेल, असे त्यांनी सांगितले.
“नवीन संगणक 12 ते 6 किमी पर्यंत अचूक सुधारित अंदाज देऊ शकतो. 6.8 पेटाफ्लॉप्स कामगिरीसह क्रे एक्ससी-40 सुपरकॉम्प्युटर ‘मिहिर’ हा सध्या भारतात असलेला सर्वात वेगवान महासंगणक आहे. त्याच्या तुलनेत नवीन सुपरकॉम्प्युटरमध्ये 18 पेटाफ्लॉप्सची म्हणजे जवळपास तिप्पट क्षमता असेल,” असे रिजिजू म्हणाले. "या जागतिक दर्जाच्या केंद्रातील सुविधांचा सर्व क्षेत्रांना, समाजातील सर्व घटकांना फायदा होईल, खरेतर देशातील प्रत्येक व्यक्तीला या संस्थेकडून थेट लाभ मिळणार आहे," असे ते पुढे म्हणाले.
हवामानाचा अंदाज देण्याची भारताकडची क्षमता दिवसेंदिवस सुधारत आहे. पंतप्रधान नरेंद्र मोदी यांच्या नेतृत्वाखाली भारताने विज्ञान आणि तंत्रज्ञानाच्या वापरात लक्षणीय प्रगती केली आहे. आपण शेजारच्या आणि त्यापलीकडे असलेल्या देशांनाही हवामानाचा अंदाज देत आहोत, असे ते म्हणाले.
एनसीएमआरडब्ल्यूएफच्या परिसरात सेंटर ऑफ एक्सिलन्स इन वेदर अण्ड क्लायमेट मॉडेलिंग हे केंद्र बिमस्टेकच्या सेंटर ऑन वेदर अँड क्लायमेट चे यजमान केंद्र आहे.
एनसीएमआरडब्ल्यूएफ ही जगातील अशा प्रकारची आघाडीची संस्था आहे. ही संस्था जागतिक दर्जाचे केंद्र म्हणून विकसित होत आहे ही भारतासाठी अभिमानाची बाब आहे, असेही ते म्हणाले.
भूविज्ञान मंत्रालयाचे सचिव डॉ. एम. रविचंद्रन, एनसीएमआरडब्ल्यूएफचे प्रमुख डॉ.व्ही.एस. प्रसाद आणि इतर वरिष्ठ शास्त्रज्ञांनी रिजिजू यांना माहिती दिली.N.Chitale/P.Jambhekar/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 95
पंतप्रधान कार्यालय
पंतप्रधानांनी, राष्ट्रीय तंत्रज्ञान दिनानिमित्त भारतीय शास्त्रज्ञांबद्दल व्यक्त केली कृतज्ञता
1998 मध्ये पोखरण चाचण्या यशस्वी होऊ शकल्या त्या आपल्या प्रतिभाशाली शास्त्रज्ञ आणि त्यांच्या प्रयत्नांबद्दल पंतप्रधान नरेंद्र मोदी यांनी कृतज्ञता व्यक्त केली आहे.
आपल्या ट्विट संदेशात पंतप्रधान म्हणाले;
"आज राष्ट्रीय तंत्रज्ञान दिनी,1998 मध्ये पोखरण चाचण्या यशस्वी होऊ शकल्या त्या आपल्या प्रतिभाशाली शास्त्रज्ञ आणि त्यांच्या प्रयत्नांबद्दल आपण कृतज्ञता व्यक्त करत आहोत. अटलजींच्या अनुकरणीय नेतृत्वाची आम्हाला अभिमानाने आठवण आहे त्यांनी, उत्कृष्ट राजकीय धैर्य आणि मुत्सद्दीपणा दाखवला होता."